ใครมาเที่ยวภูเก็ต ต้องมาเดินถนน ถลาง ย่านเมืองเก่าภูเก็ตแน่นอน แต่วันนี้ทีมงานวงในภูเก็ตไม่ได้มาเดินเล่นเฉยๆ นะคะ เราจะพามาทานปิ้งย่างกัน! ที่นี่เลย “Yakiniku Koku” ร้านเปิดใหม่ แต่ไม่ใหม่ประสบการณ์ เพราะร้านนี้เขาเปิดคู่ภูเก็ตมานานกว่า 12 ปี ใครที่อยากโดนปิ้งย่างแบบญี่ปุ่นๆ ในภูเก็ต ก็ต้องมาร้านนี้เลย ตอนนี้ร้านได้ย้ายมาเปิดบนถนนถลาง ใจกลางเมืองภูเก็ตเรียบร้อยแล้ว

หน้าร้านมีความคุมโทน ใช้สีดำแดง ทำให้ดูขรึมๆ เหมือนมีพลังของยากูซ่า แบบญี่ปุ่นๆ เลยค่ะ ด้านหน้าจะมีบาร์ ไว้สำหรับดื่มสาเก ทานขนมของว่างเบาๆ มีพนักงานคอยบริการเป็นอย่างดี ส่วนบรรยากาศด้านในเป็นส่วนตัวมากๆ ที่นั่งแบ่งแยกเป็นโต๊ะๆ ชัดเจน

ที่นี่มีห้อง VIP บริการด้วยนะคะ นั่งได้ประมาณ 7-12 คน เป็นห้องส่วนตัว ไว้สำหรับนัดพูดคุยงาน หรือจะสังสรรค์เล็กๆ ในครอบครัว และเพื่อนผ้อง ใครอยากปิ้งย่างแบบส่วนตัวๆ ต้องเข้ามาที่นี่เลยค่ะ แถมไม่มีคิดเงินเพิ่มด้วยนะคะ ถือว่าเวิร์คมากๆ

MENU
มาถึงเรื่องอาหารกันบ้างนะคะ ได้ฟังเรื่องเล่าจาก “คุณ กุ” หนึ่งในเจ้าของร้าน “Yakiniku Koku” ว่า “ผมเคยไปใช้ชีวิตที่ญี่ปุ่นอยู่หลายปี ทำงานในร้านปิ้งย่าง ได้ชิมรสชาติจากหลากหลายร้าน ทั้งเนื้อ และน้ำจิ้มต่างๆ จนจำรสชาติได้ฝังใจ พอกลับเมืองไทย ก็อยากเปิดร้านปิ้งย่าง โดยคิดสูตรน้ำจิ้มเอง ที่มีรสชาติคล้ายกับของญี่ปุ่นแท้ๆ ” เรียกได้ว่า มาทานปิ้งย่างร้านนี้ ก็เหมือนได้ทานปิ้งย่างแบบญี่ปุ่นแท้ๆ เลยค่ะ จะมีเมนูอะไรบ้าง ไปดูกันค่ะ

เมนูแรกเริ่มกันที่ “เซตหมูรวม” ราคา 599 บาท ตอนนี้มีโปรโมชั่นลดราคา เหลือ 359 บาท จนถึงสิ้นปี 59 นี้เลยค่ะ ในเซตหมูรวมจะมีทั้งสันคอหมู, เบคอน, หมูต้นหอม, ไส้กรอกญี่ปุ่น และหมูลูกเต๋า ราดด้วยซอสหมักเข้มข้น ใครที่ชอบทานหมูต้องเซตนี้เลย

ส่วนใครที่มาเป็นครอบครัว หรือมาเป็นกลุ่มแก๊งค์หลายๆ คน ต้องเซตนี้ “เซตครอบครัว” ราคา 450 บาท เป็นเซตที่มีทั้งหมู ไก่ และเนื้อ ราดด้วยซอสหมักเช่นกัน เรียกได้ว่าครบเลยทีเดียว เลือกทานกันได้สนุกสนานเลยล่ะ ชอบหมูปิ้งหมู ชอบเนื้อปิ้งเนื้อกันเลย!

เอาใจคนรักเนื้อ “เซตเนื้อรวม” ราคา 740 บาท รวมเนื้อชั้นเยี่ยมทั้ง 4 ชิ้นโต มีทั้งเนื้อไทยโกเบ, เนื้อติดมันพิเศษ, เนื้อสันคอ และเนื้อสะโพกพิเศษ ราดด้วยซอสหมักเข้มข้น สายเนื้อตัวจริงต้องลองเลยค่ะ แล้วจะพบกับความฟินที่คุณสามารถสัมผัสได้เลยล่ะ

นอกจากเซตเนื้อสุดพรีเมียมแล้ว ยังมีเนื้อเด็ดรออยู่อีกนะคะ อย่าง "วากิวสันแหลม" และ "วากิวสันนอก" เป็นเนื้อที่ผ่านการคัดสรรมาแล้ว เป็นความฟินของชาวคลั่งเนื้อที่คุ้มค่าแก่การลองจริงๆ ย่างเนื้อพอสุก แล้วจิ้มด้วยซอสยากินิกุ ที่ทางร้านผสมซอสเองเช่นเดียวกัน เตือนก่อนว่าเตาที่ร้านนี้ถ่านร้อนไวมากๆ แนะนำให้เฝ้าเนื้ออย่างใกล้ชิด ไม่งั้นเนื้อชิ้นนั้นอาจจะไหม้ก่อนได้กิน จัดทานพร้อมกับผักเป็นคำๆ ก็เด็ดไม่แพ้กันนะคะ ย่างเนื้อจนสุกได้ที่ วางบนผักกาดสดๆ เพิ่มรสชาติด้วยซอสมิโซะสูตรเด็ด ที่ร้านทำเอง แล้วแกล้มด้วยกิมจิ ออกมาเป็นรสชาติสุดว้าว เคี้ยวไป ก็ยิ้มไปเลยล่ะ

ถ้าอยากทานข้าว ที่นี่ก็มีนะคะ “ข้าวอบหม้อดิน” ราคา 240 บาท หม้อดินเสิร์ฟร้อนเต็มหม้อ ทั้งข้าว เบคอนย่าง กิมจิดองเอง ไข่แดง และผัก พร้อมด้วยซอสสูตรพิเศษ ทางร้านทำเอง นำมาคลุกให้เข้ากันทั้งหม้อดิน มีความหอม รสชาติเผ็ด ใส่คลุกข้าวไป ชิมไป ก็ฟินวนไปค่ะ

หรือใครอยากจะมานั่งชิลล์ๆ หน้าบาร์ แบบไม่ทานปิ้งย่าง ก็สามารถมาได้นะคะ จะสั่งเป็นอาหารว่าง หรืออาหารทานเล่น อย่างปลาดิบ สลัด ยำสาหร่าย คู่กับเครื่องดื่มต่างๆ มีให้เลือกหลากหลาย ที่นี่มีพร้อมเลยค่ะ

การเดินทาง

“Yakiniku Koku” เลขที่ 10 ถนนถลาง ตำบลตลาดใหญ่ หากเดินตรงเข้ามาบนถนนถลาง ร้านอยู่ทางซ้ายมือ ประมาณปลายๆ เส้นถนนถลาง
ร้านเปิดบริการทุกวันเวลา 11:00น.- 22:00น.
ปิดร้านในวันจันทร์ที่ 1 และวันจันทร์ที่ 3 ของทุกเดือน
เบอร์โทรศัพท์ : 0937458567
Facebook : https://www.facebook.com/Yakinikukokuphuket
อ่านต่อได้ที่ https://www.wongnai.com/articles/yakiniku-koku?ref=home&ref=ct